Liv Arnesen

Liv Ragnheim Arnesen (født 1. juni 1953 i Bærum) er en norsk lærer, polfarer, eventyrer og foredragsholder. I 1994 laget Arnesen internasjonale overskrifter ved å bli den første kvinne i verden som gikk alene, uten støtte eller forsyninger, til Sydpolen. I 2001, ble hun, sammen med Ann Bancroft, den første kvinnen som krysset Antarktis på ski.

Ekspedisjoner 

 2005: Starter fra Sibir for å krysse Polhavet sammen med Ann Bancroft. På grunn av indre russiske konflikter blir de sammen med to andre ekspedisjoner hentet ut fra Polhavet etter 20 dager.
 2002: Arnesen sammen med mannen Einar Glestad, Ulf Prytz og Anders Huitfeldt går Shackletons rute på Syd-Georgia.
 2002: Arnesen og Ann Bancroft padler Great Lakes i USA. 49 dager.
 2002: Arnesen og Ann Bancroft padler 14 dager ved Antarktishalvøya
 2000-01: Arnesen og Ann Bancroft fra Minnesota ble de første kvinner som krysset Antarktis på ski — 94 dager. 2747 km.
 1996: Arnesen klatrer nordsiden av Mount Everest og når 6 800 m før hun måtte snu på grunn av høydesyke.
 1994: Arnesen lager internasjonale overskrifter ved å bli den første kvinne i verden som går alene uten støtte eller forsyninger til Sydpolen. 50 dager. 1200 km.
 1992: Arnesen og Julie Maske blir første kvinneekspedisjonen uten støtte over innlandsisen på Grønland. 23 dager. 560 km.
 1991: Arnesen sammen med tre andre kvinner gjør et forsøk på å krysse innlandsisen. En piteraq (fønvind med orkan styrke) gjør at det under stormen lekker bensin ut i maten. Dette og andre faktorer gjorde at ekspedisjonen snudde og gikk tilbake til Vestkysten.

Bakgrunn 

Arnesen har konkurrert i orientering og langrenn samt jobbet som langrenntrener på høyt nivå.

Etter sin soloekspedisjon til Sydpolen i 1994, etablerte Arnesen sitt eget selskap med prosjekter og foredrag innen ledelse, motivasjon og mestring.

Arnesen er forfatter av Snille piker går ikke til Sydpolen, som handler om hennes ekspedisjon i 1994. I 2000 skrev hun sammen Jon Gangdal boken Motivasjon & Mestring og 2003 sammen Ann Bancroft og Cheryl Dahle No Horizon is So Far, en bok om Arnesens og Ann Bancrofts kryssing av Antarktiskontinentet. I 2006 skrev hun Sydpolen, en faktabok for barn.
Utenom ekspedisjoner har Arnesen undervist i videregående skole i ti år og jobbet med rehabilitering av stoffmisbrukere. Hun er cand.mag. med fagene norsk, historie og idrett. Videre har hun veiledning som fag, og er i ferd med å avslutte en Master of Management.

Arnesen har fra 1987 tilbrakt en del av sommeren på Svalbard som turleder for Svalbard Polar Travel (nå Spitsbergen Travel) — et selskap hun jobbet som markedkoordinator for før ekspedisjonen til Sydpolen i 1994. Favorittaktiviterer i tillegg til skiaktiviteter er fjell- og tinderangling, sykling og kajakkpadling og hun gleder seg alltid til å sette seg ned med en god bok.

Arnesens ekspedisjoner har i tillegg til norsk media blitt omtalt av BBC, CNN, CTV, National Public Radio, NBC Nightly News og NBC’s Today Show. Hun er også omtalt People, USA Today, New York Times, Ladies Home Journal, Glamour, Current Biography Magazine, Outside, Sports Illustrated, Sports Illustrated for Women, O, the Oprah Magazine, og Time for Kids, i tillegg til mer enn 50 internasjonale aviser og magasiner i Japan, Russland, Skandinavia, Tyskland, England, Australia, Italia and Chile. Hun har til og med vært gjest hos Late Show with David Letterman i 2001.

Hun eier et konsulentselskap  Hun bor i dag på Bekkestua.

Priser 
 2008: 2008 Woman of Discovery Prize (Prisen ble delt ut av Uma Thurman i New York 5. mars 2008. Den årlige prisen markerer oppdagelser og vitenskapelige fremskritt gjort av kvinner)
 2001: Woman of the Year (Glamour Magazine)
 2001: Trailblazer Award (Det skandinavisk-amerikanske Hall of Fame)
 2001: Achievement Award (Det norsk-amerikanske handelskammeret)
 1999: Æresdiplom (Det russiske geografiske samfunn)

Bøker 
 Sydpolen Faktahest for barn(Aschehoug 2006
 Kan jeg?: fra drøm til virkelighet (Aschehoug 2002. Med Jon Gangdal)
 No Horizon is so far: Two women and their extraordinary journey across Antarctica (The Perseus Books Group 2003. Med Ann Bancroft og Cheryl Dahle)
 Snille piker går ikke til Sydpolen (Damm 1995)

Referanser

Eksterne lenker 
 
 
  Biografiside i Norsk polarhistorie
  Bancroft Arnesen Explore
  Gjest hos Letterman (fra VG)

Norske polfarere
Artikler i Antarktis-prosjektet